عراقین کرکوک شهرین‌ده داعشه قارشی ساواشان تورکمن کؤنول‌لو میلیس گوج‌لری طرفیندن آمیرلی بؤلگه‌سینده بیر عملیات تشکیل ائدیلدی. عملیاتا آذربایجان بایراقلاری ایله قاتیلان تورکمنلر، عراقی داعشدن تمیزلدیک‌دن سونرا قاراباغی قورتارماق اوچون ساواشاجاقلارینی سؤیله‌دی.
تشکیل ائدیله‌ن عملیاتا بعضی تورکمن ساواشچیلارین آذربایجان بایراغی و ارمنستان ایشغالی آلتین‌دا اولان قاراباغ یازی‌لی آتقیلارلا قاتیلدیقلاری دقت چئکدی. تخمیناً ۸ ساعات داوام ائد‌ن عملیات‌دا آمیرلی اطرافین‌دا اولان تپه‌لر، آراداکی کئچید نقطه‌لری و زرگه چایی کنارین‌دا داعش ترور هؤرگوتونه عاید ۳۰ توزاقلانمیش پاتلاییجی و مین ایله سلاح، آرپی‌جی مهماتی اله کئچیریلدی.
عملیاتا آذربایجان بایراقلاری ایله قاتیلان تورکمن گنجلر "داعشی هر هارادا اولورسا اولسون قوواجاییق. بورادا یئرلری یوخ‌دور. آمیرلی اطرافین‌دا یئرلری یوخ‌دور. بورانی بیتیردیک‌دن سونرا آذربایجانا گئدریک. قاراباغین قورتاریلماسینا قاتیلاجاییق. آذربایجان و قاراباغ بیزی گؤزله‌سین. سیزه کؤمک ائتمه‌یه، سیزین اوچون شهید اولماغا گلجییک. اینشاالله آذربایجانا و قاراباغا گئدجییک. اونلار بیزیم قارداشلاریمیزدیر" دئدیلر.
